Programmas īstenošanā atspoguļojās dalībvalstu un Komisijas apņemšanās aizsargāt euro pret viltošanu. Ekspertu grupas euro viltošanas jautājumos (ECEG) sanāksmēs noritējušo diskusiju par daudzgadu stratēģiju rezultātā 2016. gadā bija iespējams piešķirt 99,12 % no kopējiem budžeta līdzekļiem. Lai pilnīgi un lietderīgi izmantotu pieejamās saistību apropriācijas, EUR 45 083,16 tika pārvirzīti no dotācijām uz Komisijas pasākumiem. 2016. gadā Programmas ietvaros kopā tika finansēti 13 projekti. Atbildot uz dalībvalstu kompetento iestāžu iesniegtajiem pieteikumiem, kopā tika veiksmīgi piešķirtas deviņas dotācijas. Tikpat piešķīra arī 2015. gadā. Tika finansēti arī četri Komisijas pasākumi (salīdzinājumam — iepriekšējā gadā tika finansēti trīs Komisijas pasākumi). 2016. gadā tika īstenoti četri pasākumi, bet 2017. gadā vai vēlāk tiek/tiks īstenoti deviņi pasākumi.

III un IV diagramma. Dalībnieku izcelsme un dalībnieku darbavieta (pasākumi, kam līdzekļi piešķirti 2016. gadā, sk. I pielikumu)

Aplēsts, ka pasākumos, kam līdzekļi piešķirti 2016. gadā, piedalās 528 eksperti.

Dalībnieki ir no 60 valstīm. Lielākā daļa apmācāmo (63 %) ir dalībnieki no Eiropas: 39 % ir no eurozonai piederīgām dalībvalstīm, 14 % — no trešām Eiropas valstīm, bet 10 % — no eurozonai nepiederīgām dalībvalstīm; 26 % apmācāmo ir no Latīņamerikas, kas ir daudz vairāk nekā iepriekšējā gadā , un šī grupa pašlaik ir otrā lielākā dalībnieku grupa. Visbeidzot, 2 % ir no Tuvajiem Austrumiem un Ziemeļāfrikas un 2 % — no Āzijas.

Attiecībā uz dalībnieku darbavietu jānorāda, ka 37 % no visiem dalībniekiem pārstāv policijas spēkus. Tik liels pārsvars vērojams tāpēc, ka policijas iestādes ir pirmās, kas dodas cīņā pret euro viltošanu, un policijas darbinieki ietver gan izmeklētājus, gan tehnisko personālu. Tomēr pārējās dalībnieku kategorijas veido 63 % no kopuma, kas ir daudz vairāk nekā iepriekšējā gadā (47 %). Konkrētāk, ir pieaudzis relatīvais centrālo banku dalībnieku īpatsvars (23 %) . Papildus tam ir saglabājies augsts tiesu iestāžu dalībnieku īpatsvars (11 %) un ir pieaugusi monētu kaltuvju dalībnieku proporcija (8 %) . Visbeidzot, īstenotajā Komisijas pasākumā — konferencē par euro monētu autentiskuma noteikšanu — piedalījās daudz pārstāvju no monētu apstrādes iekārtu (MAI) nozares (8 %), kas liecina, ka privātais sektors ir būtiska ieinteresētā puse cīņā pret viltošanu.

Tādējādi var secināt, ka Programmas īstenošanā tiek ievērots Programmas starptautiskais un daudzdisciplīnu aspekts, kā prasīts Regulā (ES) Nr. 331/2014.

3.Pārskats par pasākumiem, kam līdzekļi piešķirti 2016. gadā: būtiskākie aspekti

Programmas īstenošana 2016. gadā liecina, ka turpinās pozitīva virzība uz aizvien lielāku dalībnieku darbavietu diferenciāciju gadu gaitā. 2016. gadā pirmo reizi policijas iestādes neveidoja dalībnieku absolūto vairākumu. Īpašas ievērības cienīgs ir centrālo banku iesaistes līmeņa ievērojamais palielinājums, kā arī pieaugošā tiesu iestāžu, monētu kaltuvju un MAI nozares dalībnieku dalība pasākumos. 2016. gada piešķīrumi liecina arī par to, ka ir palielinājusies Programmai pieteikušos dalībvalstu kompetento valsts iestāžu dažādība — Bulgārijas Valsts banka pieteicās programmas “Perikls” līdzekļiem pirmo reizi. Ņemot vērā Programmas prioritātes 2016. gadam, var norādīt uz vēl citiem būtiskiem aspektiem, kas izklāstīti turpmāk tekstā.

Reģionālā starptautiskā sadarbība

Programmas ietvaros 2016. gadā izdevās saglabāt un papildus nostiprināt spēcīgu reģionālo starptautisko sadarbību:

·Latīņamerikā notika/notiks trīs pasākumi, kuros tika/tiek pulcēti eksperti no daudzām Latīņamerikas valstīm,

·arī Dienvidaustrumeiropā notika/notiks trīs pasākumi, kas saglabā spēcīgu sadarbību šajā reģionā.

Internets / tumšais tīkls

Vairāki pasākumi, kam līdzekļi tika piešķirti 2016. gadā, bija veltīti interneta / tumšā tīkla radītajam apdraudējumam cīņā pret viltošanu un pievērsās izmeklēšanas metožu iedarbīgumam un vajadzībai pēc saskaņotas reakcijas uz šo apdraudējumu:

·2017. gada aprīlī Romā notiks līdzfinansēts seminārs “A new threat on euro counterfeiting — the Deep Web and cryptocurrencies”, ko organizē Itālijas Valsts centrālais birojs,